**METODICKÉ USMERNENIE SRP č. 2/2022**

**v súvislosti s využitím systému preddavkových platieb**

**Programové obdobie 2014 – 2020**

|  |
| --- |
| **Vec:** Metodické usmernenie SRP č. 2/2022 v súvislosti s využitím systému preddavkových platieb  **Určené pre:** prijímateľov RO OPII  projektových manažérov RO OPII  **Vydáva:** Riadiaci orgán pre Operačný program Integrovaná infraštruktúra    **Počet príloh**: 1  **Dátum vydania**: 31.05.2022  **Dátum účinnosti**: 01.06.2022  **Schválil:** ..................................................  Ing. Erna Dohnáliková  generálna riaditeľka  sekcie riadenia projektov |

**PREDMET USMERNENIA**

Toto Metodické usmernenie SRP č. 2/2022 v súvislosti s využitím systému preddavkových platieb (ďalej len „usmernenie“) upravuje možnosť prijímateľa (objednávateľa) využiť systém preddavkových platieb zakotvením tejto možnosti v rámci súťažných podkladov a do zmluvných podmienok Zmluvy o dielo so zhotoviteľom/dodávateľom.

V rámci projektov financovaných z Operačného programu Integrovaná infraštruktúra v programovom období 2014 – 2020, môže objednávateľ poskytnúť zhotoviteľovi/dodávateľovi kedykoľvek počas trvania kontraktu preddavkovú platbu. Možnosť poskytnúť zhotoviteľovi/dodávateľovi preddavkovú platbu po 01. februári 2023 je viazaná na poskytnutie výnimky zo strany Ministerstva financií Slovenskej republiky o ktorú žiada Riadiaci orgán (RO OPII).

Preddavková platba zo strany zhotoviteľa/dodávateľa musí byť zúčtovaná prijímateľovi tak, aby prijímateľ predložil kompletnú podpornú dokumentáciu vzťahujúcu sa k poskytnutému preddavku na Riadiaci orgán najneskôr do 31. júla 2024.

V prípade, ak prostriedky poskytnuté z Európskych štrukturálnych a investičných fondov a Kohézneho fondu nebudú zúčtované do termínu uvedeného v bode 3 tohto usmernenia a plnenie s využitím preddavkovej platby poskytovanej prijímateľom  
zhotoviteľovi/dodávateľovi na základe Zmluvy o dielo nebude dodané, poskytnuté alebo vykonané v súlade s pravidlami oprávnenosti výdavkov, budú tieto výdavky považované za neoprávnené a prijímateľ bude povinný tieto neoprávnené výdavky vrátiť Riadiacemu orgánu.

Prijímateľ je v prípade uplatnenia preddavkových platieb povinný predkladať žiadosť o platbu s výdavkami za preddavkové platby samostatne. Prijímateľ predkladá žiadosť o platbu Riadiacemu orgánu spolu s účtovnými dokladmi (preddavkovou faktúrou), na základe ktorých je uhrádzaná preddavková platba prijímateľom zhotoviteľovi/dodávateľovi.

Riadiaci orgán je následne povinný vykonať kontrolu dodania predmetu plnenia najneskôr do 31. augusta 2024.

Týmto usmernením nie sú dotknuté pravidlá a podmienky stanovené zákonom č. 523/2004 Z. z. o rozpočtových pravidlách v platnom znení, Systémom finančného riadenia štrukturálnych fondov, Kohézneho fondu a Európskeho námorného a rybárskeho fondu na programové obdobie 2014 – 2020, Systémom riadenia Európskych štrukturálnych a investičných fondov na programové obdobie 2014 – 2020 a Usmernením k ukončeniu programov financovaných zo štrukturálnych fondov, Kohézneho fondu a Európskeho námorného a rybárskeho fondu na programové obdobie 2014 – 2020 a prijímateľ je povinný sa nimi riadiť.

Prílohou tohto usmernenia je vzor článkov Zmluvy o dielo umožňujúcich poskytnutie preddavkových platieb.

Ustanovenia platné v rámci ostatnej riadiacej dokumentácie RO OPII, na ktoré majú dopad ustanovenia tohto usmernenia, sa budú aplikovať primerane v súlade s týmto usmernením, t. j. ustanovenia tohto usmernenia majú prednosť pred znením ustanovení definovaných v aktuálne platnej riadiacej dokumentácií RO OPII.

**Príloha**

Vzor článkov Zmluvy o dielo umožňujúcich poskytnutie preddavkových platieb